Guldet er nu uden for rækkevidde for Frederikshavns White Hawks, der for få minutter siden tabte 1-3 til Hernings Blue Fox.

Det lykkedes tirsdag aften ikke White Hawks at kvalificere sig til finalen, og dermed er chancen for DM guldet nu forpasset. Allerede efter bare 15 sekunder sikrede Herning sig føringen, da de kom foran 1-0 mod hjemmeholdet White Hawks. Eneste frederikshavner, der kom på scoringstavlen, var Mathias Bau Hansen. Han udlignede til 1-1 efter det, der mest af alt kan betegnes som en chokstart for White Hawks. Starten ærgerede da også direktør Henrik Andersen, White Hawks. - Det er en forfærdelig start, men vi skal have det vendt. Det er kamp syv - og alt kan ske, der er mange nerver på for begge hold, men det betyder utroligt meget os, at vi har så god en lokal opbakning fra publikum her på stadion, sagde Henrik Andersen til TV2 Nords reporter på stedet, Robert Bedsted. Men det lykkedes ikke at vende resultatet, og dermed må Frederikshavn nu nøjes med en plads i bronzekampen, der kommer til at stå mod Sønderjyske, efter de tabte deres semifinaleserie til Esbjerg.